
Αναθεώρηση Προϋπολογισμού λόγω πλημμυρών.

Ο Σέρβος υπουργός Οικονομικών, κ. Lazar Krstić, δήλωσε ότι κατά τα μέσα μηνός  Σεπτεμβρίου πρόκειται να ψηφιστεί  το σχέδιο αναθεώρησης και ισοσκελισμού του Προϋπολογισμού της χώρας για το 2014.

Ο ίδιος ανέφερε , κατά την διάρκεια της  14ης  Οικονομικής Διάσκεψης Κορυφής της Σερβίας, ότι η διαδικασία εκτίμησης των οικονομικών επιπτώσεων από τις πλημμύρες του Μαϊου θα περατωθεί πριν από τη διαδικασία αναθεώρησης του προϋπολογισμού και θα πρέπει να ολοκληρωθεί μέχρι το τέλος μηνός Ιουλίου, ώστε η διεργασία να οριστικοποιηθεί τον Αύγουστο και  Σεπτέμβριο,  επισημαίνοντας  ότι οι πλημμύρες είχαν καταστροφικές οικονομικές συνέπειες  και  ο προϋπολογισμός θα επηρεαστεί άμεσα, ιδιαίτερα από την τεράστια ζημία που υπέστη το εθνικό σύστημα ηλεκτρικής ενέργειας, και ειδικότερα τα ορυχεία Kolubara, με αποτέλεσμα  η Σερβία να προβαίνει σε αυξημένη εισαγωγή ενέργειας , αντί εξαγωγής. Οι διεργασίες  για τον προϋπολογισμό θα συνεχιστούν παράλληλα με τις συνομιλίες με το ΔΝΤ, με απώτερο στόχο την υπογραφή  συμφωνίας stand-by διάρκειας τριών ετών με ανωτέρω Ταμείο έως  το τέλος του έτους.
Σύμφωνα με προκαταρκτική εκτίμηση του Υπουργείου Οικονομικών, προβλέπεται μείωση του ΑΕΠ  μέχρι το τέλος του έτους και ο ρυθμός ανάπτυξης του ΑΕΠ θα κυμανθεί μεταξύ 0 και - 0,5 % το 2014.

Συμβούλιο Ξένων Επενδυτών στην Σερβία (FIC)
Το Συμβούλιο Ξένων Επενδυτών στην Σερβία (FIC) διοργάνωσε 4η διάσκεψη με τίτλο «Reality check conference», με σκοπό την ανταλλαγή απόψεων με την νέα Κυβέρνηση  που αφορούν στη δημιουργία ενός βιώσιμου επιχειρηματικού πλαισίου το οποίο θα  ενθαρρύνει την ανάπτυξη.
 Ο πρόεδρος του Συμβουλίου Ξένων Επενδυτών, κ. Frederik Kuen δήλωσε πως είναι αναγκαία η υλοποίηση ριζικών μεταρρυθμίσεων από την σερβική Κυβέρνηση, έτσι ώστε να βελτιωθεί το επιχειρηματικό περιβάλλον στη χώρα και να δημιουργηθούν προϋποθέσεις για περαιτέρω προσέλκυση ξένων επενδύσεων. O ίδιος υπέδειξε ότι η μη εφαρμογή των διατάξεων του Νόμου εξακολουθεί να αποτελεί το μεγαλύτερο πρόβλημα για την δημιουργία ενός καλού επιχειρηματικού κλίματος στη Σερβία και ανέφερε ότι πρόοδος σημειώθηκε στους τομείς της φορολογίας, της καταπολέμησης του λαθρεμπορίου, των τηλεπικοινωνιών, της τεχνολογίας των πληροφοριών, της γεωργίας , των τροφίμων και των ασφαλίσεων, ενώ ουσιαστικά δεν καταγράφεται υπολογίσιμη βελτίωση στους τομείς των ανθρώπινων πόρων, των ακινήτων και των κατασκευών.

DUGALIC: ΤΟ ΚΡΑΤΟΣ ΟΦΕΙΛΕΙ 7,9 δις ΔΗΝΑΡΙΑ ΣΕΡΒΙΑΣ ΣΤΙΣ ΤΡΑΠΕΖΕΣ

Κατά τη διάρκεια συνέντευξης Τύπου ο Γενικός Γραμματέας του Συνδέσμου Σερβικών Τραπεζών, κ. Veroljub Dugalic, ανέφερε ότι, το κράτος οφείλει 7,9 δις δηνάρια Σερβίας (~€ 68,6 εκ.) στις Τράπεζες της χώρας. Το μεγαλύτερο τμήμα της οφειλής αφορά σε συμφωνίες στις οποίες εμπλέκεται το Ταμείο Ανάπτυξης. Μάλιστα, ο κ. Dugalic ανέφερε ότι, σε πρόσφατη συνάντησή του με τον Πρωθυπουργό της χώρας κ. Aleksandar Vucic, έλαβε διαβεβαιώσεις ότι θα καλυφθούν τα χρέη που αφορούν σε διάφορες επιδοτούμενες, στεγαστικές ή άλλες, πιστώσεις.

Σύμφωνα με τον Γενικό Γραμματέα, κατά τη χρονική περίοδο 2009-2013, οι σερβικές Τράπεζες χορήγησαν συνολικά 299.900 πιστώσεις με επιδοτούμενο επιτόκιο, συνολικής αξίας 446 δις δηναρίων Σερβίας (~€ 3,9 δις). Για τις πιστώσεις αυτές, το κράτος είχε αναλάβει την υποχρέωση επιδότησης του επιτοκίου με συνολικά 25 δις δηνάρια Σερβίας (~€ 218,7 εκ.). Παρόλα αυτά, στις 31/12/14, υπολειπόταν η καταβολή του προαναφερθέντος ποσού.

Τέλος, ο κ. Dugalic ανέφερε ότι, μετά τη συνάντηση με τον Πρωθυπουργό, επικρατεί ικανοποίηση μεταξύ των Τραπεζών, ενώ επεσήμανε ότι ο Σύνδεσμος είναι ανοιχτός σε προτάσεις και επιθυμεί να βοηθήσει την εθνική οικονομία.

Οι Τράπεζες απέλυσαν 2.500 εργαζόμενους, το 2013

Σύμφωνα με δημοσιεύματα του σερβικού Τύπου (16/05/14), τα οποία επικαλούνται επίσημους ισολογισμούς των Τραπεζών και στοιχεία της Λαϊκής Τράπεζας της Σερβίας, οι σερβικές Τράπεζες έχουν προβεί σε απολύσεις συνολικά σχεδόν 4.800 εργαζομένων, μετά το 2010. Μάλιστα, 2.500 εξ αυτών απολύθηκαν εντός του 2013, κυρίως λόγω της παύσης λειτουργίας τεσσάρων Τραπεζών («Agrobanka», «Αναπτυξιακή Τράπεζα Βοϊβοντίνας», «Εμπορική Τράπεζα Βελιγραδίου» και «Univerzal Bank»), οι οποίες απασχολούσαν συνολικά, 1.502 εργαζόμενους.

Οι υπόλοιπες Τράπεζες οι οποίες φαίνεται να προέβησαν σε απολύσεις εργαζομένων είναι η «KBC (Telenor)», η «ΚΒΜ», η «Εμπορική Τράπεζα», η «Marfin», η «NLB», η «Procredit», η «Raiffeisen» και η «Τράπεζα της Βοϊβοντίνας».

ΤΟ ΣΕΡΒΙΚΟ ΑΕΠ ΕΙΝΑΙ ΧΑΜΗΛΟΤΕΡΟ ΚΑΤΑ 18% ΛΟΓΩ ΤΗΣ ΧΑΜΗΛΗΣ ΑΠΑΣΧΟΛΗΣΗΣ ΤΩΝ ΓΥΝΑΙΚΩΝ

Όπως δήλωσε ο επικεφαλής του Γραφείου Σερβίας της Παγκόσμιας Τράπεζας, κ. Tony Verheijen, κατά την παρέμβασή του σε Συνέδριο που διοργάνωσε η Διεθνής Εταιρεία Χρηματοδότησης (IFC), στις 15/05/14, η αύξηση της απασχόλησης των γυναικών θα επέφερε αύξηση του σερβικού Α.Ε.Π., κατά 16%. Ειδικότερα, ο κ. Verheijen ανέφερε ότι η υψηλότερη απασχόληση των γυναικών σε θέσεις εργασίας υψηλού επιπέδου δημιουργεί προϋποθέσεις για τη βελτίωση της οικονομικής τους κατάστασης αλλά και είναι απαραίτητη για την οικονομική ανάπτυξη της χώρας. Μάλιστα τόνισε ότι, σύμφωνα με κάποιες αρχικές εκτιμήσεις, η απώλεια του κατά κεφαλήν Α.Ε.Π. των Δυτικών Βαλκανίων, λόγω μειωμένης απασχόλησης των γυναικών, ανέρχεται σε 18%.

Στην ίδια εκδήλωση, ο Περιφερειακός Διευθυντής Δυτικών Βαλκανίων της IFC, κ. Per Kjelerhaug, τόνισε ότι η ανεργία υπερβαίνει ήδη το 25%, στο μεγαλύτερο κομμάτι της περιοχής αρμοδιότητός του. Μάλιστα, οι γυναίκες φαίνεται να επηρεάζονται περισσότερο από την αύξησή της ανεργίας, σε όλες τις χώρες των Δυτικών Βαλκανίων. Για το λόγο αυτό, η IFC έχει επενδύσει περί τα $ 1,3 δις, σε όλη την περιοχή, στηρίζοντας την δημιουργία 120.000 θέσεων εργασίας, το 20% των οποίων σε γυναίκες. Κλείνοντας, ο κ. Kjelerhaug τόνισε ότι, ο Ιδιωτικός Τομέας αποτελεί την κινητήρια δύναμη για τη δημιουργία νέων και αναβαθμισμένων θέσεων εργασίας για τις γυναίκες
Ο ΧΡΗΜΑΤΟΠΙΣΤΩΤΙΚΟΣ ΤΟΜΕΑΣ ΚΑΤΑΓΡΑΦΕΙ ΑΠΩΛΕΙΕΣ 3,1 δις ΔΗΝΑΡΙΩΝ ΣΕΡΒΙΑΣ (~€ 27,1 ΕΚ.), ΤΟ 2013

Όπως ανέφερε σε συνέντευξη Τύπου ο εκπρόσωπος της Υπηρεσίας Επιχειρηματικών Μητρώων της Σερβίας, κα Ruzica Stamenkovic, ο χρηματοπιστωτικός τομέας της χώρας σημείωσε απώλειες 1,3 δις δηναρίων Σερβίας (~€ 27,1 εκ.), το 2013, κυρίως λόγω της χαμηλής απόδοσης των Τραπεζών και των Επιχειρήσεων Χρονομίσθωσης. Παρόλα αυτά, θεωρείται ο οικονομικός εκείνος τομέας που άντεξε περισσότερο στις πιέσεις της κρίσης και οι προαναφερθείσες απώλειες θα πρέπει να αποδοθούν στην πολύ ασθενή δραστηριότητα των χρηματοπιστωτικών ιδρυμάτων, εν μέσω δυσχερών οικονομικών συνθηκών.

Σύμφωνα με τα στοιχεία της Υπηρεσίας, τα συνολικά έσοδα των χρηματοπιστωτικών ιδρυμάτων σημείωσαν πτώση 22,4% και διαμορφώθηκαν σε 478,5 δις δηνάρια Σερβίας (~€ 4,2 δις). Εξ αυτών, τα 387,5 δις δηνάρια Σερβίας (~€ 3,4 δις) αντιστοιχούν στα έσοδα των Τραπεζών, τα οποία σημείωσαν πτώση 25,0%, σε σχέση με το 2012.

Όπως χαρακτηριστικά ανέφερε η κα Stamenkovic, οι μεγαλύτερες απώλειες καταγράφηκαν στον τραπεζικό τομέα (3,5 δις δηνάρια Σερβίας ή ~€ 30,6 εκ.) και στις επιχειρήσεις χρονομίσθωσης (2,4 δις δηνάρια Σερβίας ή ~€ 21,0 εκ.). Επίσης, τόνισε ότι τριάντα (30) Τράπεζες συγκεντρώνουν το 81% των εσόδων του χρηματοπιστωτικού τομέα, ενώ υπενθύμισε ότι, το 2012, ο χρηματοπιστωτικός τομέας σημείωσε αύξηση εσόδων κατά 5,6 δις δηνάρια Σερβίας (~€ 49,4 εκ.).

Τέλος, η κα Stamenkovic σημείωσε ότι την ισχυρότερη αρνητική επίδραση στη διαμόρφωση της προαναφερθείσας εικόνας είχαν οι αποδόσεις δύο συγκεκριμένων Τραπεζών, της «NLB» και της «KBC», οι οποίες σημείωσαν απώλειες 10 δις και 7,5 δις δηνάρια Σερβίας (~€ 87,5 εκ. και ~€ 65,6 εκ.), αντίστοιχα.

Ίδρυση ερευνητικού κέντρου από την Αμερικανική Pioneer Hi-Bred

Η αμερικανική εταιρεία Pioneer Hi-Bred στις 7 Ιουλίου ίδρυσε  ερευνητικό κέντρο για τον έλεγχο νέων  ποικιλιών υβριδικού ηλιάνθου και καλαμποκιού στο αγρόκτημα Napredak στην Stara Pazova, το οποίο αποτελεί τμήμα της εταιρείας Delta Αgrar. 
Για την ίδρυση του ερευνητικού κέντρου πραγματοποιήθηκε επένδυση ύψους 400.000  ευρώ. Στο κέντρο θα πραγματοποιούνται έρευνες και εφαρμογές για τον βέλτιστο εντοπισμό υβριδίων τα οποία θα εισαχθούν στην εγχώρια παραγωγή και θα ανταποκρίνονται στις εδαφικές και κλιματικές συνθήκες της Σερβίας.

Σε συνέχεια επιτυχών αποτελεσμάτων πειραματικών ερευνών θα γίνει έναρξη παραγωγής και διάθεσης τόσο στην εγχώρια αγορά όσο και την υπόλοιπη Νοτιοανατολική Ευρώπη από το επόμενο έτος. 
Σύμφωνα με δηλώσεις του Διευθυντή της Pioneer Hi-Bred στη Σερβία κ. Sinisa Djuric, η εταιρεία έχει παρουσία στη χώρα από το 1996 με  15 υπαλλήλους και επιπλέον 36 άτομα που εργάζονται στην γεωπονική υπηρεσία , ενώ εν όψει ανωτέρω προγράμματος  θα προσληφθούν τρεις επιπλέον εξειδικευμένοι στον τομέα εμπειρογνώμονες.
Ο κ. Paolo Barbieri, διευθυντής της εταιρείας για την Ανατολική και Κεντρική Ευρώπη, τόνισε ότι η επένδυση στο ερευνητικό κέντρο αποτελεί δείγμα εμπιστοσύνης προς στη σερβική γεωργία, η οποία, σύμφωνα με τον ίδιο, έχει τεράστιες δυνατότητες.

Ενδιαφέρον επενδυτών για χαλυβουργία  « Zelezara Smederevo»
Σύμφωνα με ειδησεογραφικό πρακτορείο Tanjug, διεξάγονται συνομιλίες για ιδιωτικοποίηση της χαλυβουργίας « Zelezara Smederevo» με επτά - οκτώ σοβαρούς επενδυτές και μετά το πέρας των επαφών  και κατόπιν αποφάσεως σερβικής Κυβέρνησης, θα ακολουθήσει  προκήρυξη διεθνούς διαγωνισμού. 

Κατ΄ αρχήν ενδιαφέρον εξέφρασαν το αυστριακό επενδυτικό ταμείο «Vestvud», η ρωσική εταιρεία «Uralvagon zavod» και ο αμερικανικός όμιλος «Esmark grοup».

Σύμφωνα με δηλώσεις Υπουργού Οικονομίας, κ. Dusan Vujovic, δεδομένης και της αναγκαιότητας επιτάχυνσης διαδικασιών ιδιωτικοποίησης και αναδιάρθρωσης επιζήμιων επιχειρήσεων (βαρίδια για την σερβική οικονομία), επείγει η προκήρυξη διεθνούς διαγωνισμού και εξέφρασε  κατ΄ εκτίμηση χρονική περίοδο, περίοδο Ιουλίου –Αυγούστου τρέχοντος έτους.

Τον Φεβρουάριο του 2012  η εταιρεία  US Steel  προέβη στην  επαναπώληση   της «Zelezara Smederevo» στη σερβική κυβέρνηση και έκτοτε διατέθηκαν από τον σερβικό προϋπολογισμό κονδύλια ύψους  περίπου 200 εκατομμυρίων ευρώ για  την εν λόγω χαλυβουργία, στην οποία απασχολούνται  5.000 εργαζόμενοι.

Σημειώνεται ότι  κατά το διάστημα μεταξύ επαναπώλησης και παρούσης περιόδου μεσολάβησε η προκήρυξη δύο διεθνών διαγωνισμών με ανεπιτυχές αποτέλεσμα
Πρόθυμη η Κυβέρνηση να συνδράμει τις  παραγωγικές επενδύσεις
Ο Πρωθυπουργός της Σερβίας κ. Αλεξάνταρ Βούτσιτς μετά από συνάντηση με επιφανείς και κραταιής οικονομικής επιφάνειας Σέρβους επενδυτές, μέλη της Λέσχης Επιχειρηματιών Σερβίας- Klub Privrednik  ( Πρόεδρος της Λέσχης  Privrednik Klub  και εταιρείας MK Group,κ.  Μίοντραγκ Κόστιτς,  ιδιοκτήτης της Delta Holding κ. Μίροσλαβ Μίσκοβιτς, επιχειρηματίας Μίλαν Μπέκο, ιδιοκτήτης της  TV Pink κ. Ζέλικο Μίτροβιτς και άλλοι) δήλωσε ότι η κυβέρνηση είναι  έτοιμη να παράσχει οικονομική υποστήριξη στους επιχειρηματίες οι οποίοι ανταποκρίνονται σοβαρά στην κάλυψη των κενών και εκκρεμοτήτων και να συμβάλλουν στην επανεκκίνηση της παραγωγής και διασφάλιση των θέσεων απασχόλησης στις υπό αναδιοργάνωση επιχειρήσεις.
Ο ίδιος δήλωσε ότι βρίσκονται σε εξέλιξη δύσκολες και απαιτητικές διαπραγματεύσεις για την επαναπώληση  της χαλυβουργίας « Zelezara Smederevo» με τρεις ρωσικές, μία γερμανική και μία αμερικανική εταιρεία.
Ο Πρωθυπουργός υπογράμμισε ότι εν λόγω χαλυβουργία παρουσίασε τεράστιες ζημίες με συνέπεια την «ανυπολόγιστη» οικονομική επιβάρυνση του Εθνικού Προϋπολογισμού, ενώ προχωρώντας ένα βήμα μακρύτερα δήλωσε ότι βιομηχανία είναι όχι απλά μόνο προς διάθεση έναντι αντιτίμου ενός δολαρίου, αλλά θα τύχει ισχυρής οικονομικής βοήθειας εκ μέρους της 
σερβικής Κυβέρνησης, με μόνη προϋπόθεση την διατήρηση της παραγωγής και την διαβεβαίωση ότι ο αριθμός των εργαζομένων δεν πρόκειται να μειωθεί.
 Στην ίδια συνάντηση, σύμφωνα με δήλωση του κ. Πρωθυπουργού, ενώ κατ΄αρχήν επεδείχθει ενδιαφέρον εκ μέρους των παρόντων επιχειρηματιών για τις εταιρείες IMT (Βιομηχανία μηχανημάτων και  τρακτέρ)και IMR ( Βιομηχανία κινητήρων Ρακοβίτσα)  και εδόθησαν εκ μέρους του διαβεβαιώσεις για κρατική οικονομική υποστήριξη, ουδεμία θετική συνέχεια εδόθη σε αρχικά εκδηλωθέν ενδιαφέρον.

Συνεργασία μεταξύ  Βοϊβοντίνα και  Στουτγάρδης 

Ο Πρωθυπουργός  της Βοϊβοντίνα κ Bojan Pajtic και ο Πρόεδρος του Συμβουλίου της  επαρχίας της  Στουτγάρδης  κ. Johannes  Schmalzl,  υπέγραψαν κοινή δήλωση προθέσεων συνεργασίας  μεταξύ Στουτγάρδης και  Βοϊβοντίνα,  στους τομείς της εκπαίδευσης, της γεωργίας και της ενίσχυσης  τοπικών κυβερνήσεων και της διοίκησης. 
Ο κ. Pajtic ανέφερε  ότι η υπογραφή εν λόγω  συμφωνίας θέτει τα θεμέλια για την προσέλκυση ξένων επενδυτών από την επαρχία της Στουτγάρδης και την ανταλλαγή τεχνογνωσίας και τεχνολογίας στον γεωργικό τομέα, υπογράμμισε δε ότι αυτή η συνεργασία θα στηρίξει τους εγχώριους αγρότες δίνοντας νέα ώθηση στην εξαγωγή των γεωργικών προϊόντων (λαχανικά, βολβούς κ.λ.) στην  μεγάλη αγορά της Γερμανίας
Κέρδη- ζημίες μεγάλων σερβικών επιχειρήσεων

Η Πετρελαϊκή Βιομηχανία Σερβίας – NIS,) ανεδείχθει ως η πλέον κερδοφόρα σερβική επιχείρηση αντίθετα με  την Δημόσια Επιχείρηση Φυσικού Αερίου- Srbijagas, σύμφωνα με τον  Οργανισμό Μητρώων Επιχειρήσεων Σερβίας, η οποία κατά  το 2013 κατέγραψε τις μεγαλύτερες απώλειες
Η Πετρελαϊκή Βιομηχανία Σερβίας – NIS , η πιο επιτυχημένη σερβική εταιρεία επί σειρά ετών, σημείωσε καθαρά κέρδη ύψους 52 δις δηναρίων (~€450 εκατ.), καταγράφοντας αύξηση 5,8 % σε σύγκριση με το 2012 . Το ύψος των κερδών  εν λόγω εταιρείας αποτελεί το 11.7 % του συνόλου των κερδών της σερβικής οικονομίας και τοποθετείται στην κορυφή της λίστας των 100 μεγαλύτερων κερδοφόρων επιχειρήσεων, με συνολικά κέρδη ύψους 249 δις. δηνάρια
Δεύτερη κατετάγει  η επιχείρηση τηλεπικοινωνιών «Τelekom Srbija», σημειώνοντας  κέρδη ύψους 15 δις δηναρίων (~€13 εκατ.), ήτοι αύξηση 36.2 %, σε σύγκριση με το 2012. Την  3η και  4η θέση κατέλαβαν οι επιχειρήσεις «Telenor» και «Tarket»,  με κέρδη ύψους 11 δις δηναρίων (~€ 95 εκατ.) και 8 δις δηναρίων (~€ 6,9 εκατ) αντίστοιχα, ενώ στην 5η θέση κατετάγει η εταιρεία ελαστικών Tigar Tyres.

Το ύψος των απωλειών της πλέον ζημιογόνας σερβικής επιχείρησης όπως ήδη προαναφέρθηκε, εκείνης της  Δημόσιας Επιχείρησης Φυσικού Αερίου- Srbijagas ανήλθε σε 50 δισ. δηνάρια (~€ 43,5 εκατ), καταγράφοντας τις  μεγαλύτερες απώλειες  κατά το παρελθόν έτος, ενώ  το ύψος των συσσωρευμένων ζημιών των Σερβικών Σιδηροδρόμων «Serbian Railways» ανήλθε σε 146 δισ. δηνάρια (~€ 127 εκατ.), παρουσιάζοντας αύξηση 5,7 % σε σύγκριση με τα αποτελέσματα του 2012 

Κοινοπραξία στον τομέα της γεωργίας μεταξύ Σερβίας και Ηνωμένων Αραβικών Εμιράτων

Εκπρόσωποι  Σερβικού Υπουργείου Οικονομίας και εταιρείας Al Rawafwed από τα  Ηνωμένα Αραβικά Εμιράτα (ΗΑΕ) υπέγραψαν στο Βελιγράδι συμφωνία σύστασης κοινοπραξίας, που αφορά  σε επενδύσεις στον σερβικό γεωργικό τομέα.
Σύμφωνα με δελτίο τύπου Υπουργείου Οικονομίας η συμφωνία  συνυπεγράφει από τον Υπουργό Οικονομίας Dusan Vujovic και τον Πρόεδρο της  Al Rawafwed κ. Mahmoud Ibrahim Al Mahmoud. Η Σερβία θα κατέχει το 20 % της  κοινοπραξίας χωρίς την υποχρέωση επένδυσης, ενώ η εταιρεία από τα  Ηνωμένα Αραβικά Εμιράτα ανέλαβε την υποχρέωση να προβεί σε επενδύσεις ύψους 140 εκατ. ευρώ, τα επόμενα τέσσερα χρόνια

